b"\n_START_ARTICLE_\nCant\xc3\xb3 de la Costa Vermella\n_START_SECTION_\nHist\xc3\xb2ria\n_START_PARAGRAPH_\nA les eleccions departamentals franceses de 2015 va entrar en vigor una nova redistribuci\xc3\xb3 cantonal, definida pel decret de 26 de febrer del 2014, en aplicaci\xc3\xb3 de les lleis del 17 de maig del 2013 (loi organique 2013-402 i loi 2013-403). A partir d'aquestes eleccions els consellers departamentals s\xc3\xb3n escollits per escrutini majoritari binominal mixt. Des d'aquestes eleccions els electors de cada cant\xc3\xb3 escullen dos membres de sexe diferent al consell departamental, nova denominaci\xc3\xb3 del consell general, i que es presenten en parella de candidats. Els consellers departamentals s\xc3\xb3n escollits per sis anys en escrutini binominal majoritari a dues voltes; per l'acc\xc3\xa9s a la segona volta cal un 12,5% dels vots inscrits en la primera volta. A m\xc3\xa9s es renoven la totalitat de consellers departamentals. El nou sistema de votaci\xc3\xb3 requeria una redistribuci\xc3\xb3 dels cantons, i el nombre es va reduir a la meitat arrodonit a la unitat senar superior si el nombre no \xc3\xa9s sencer senar, aix\xc3\xad com unes condicions de llindar m\xc3\xadnim. Als Pirineus Orientals el nombre de cantons va passar de 31 a 17._NEWLINE_El nou cant\xc3\xb3 de la Costa Vermella, n\xc3\xbamero 5 dels 17, \xc3\xa9s format amb comunes dels antics cantons de la Costa Vermella (Banyuls de la Marenda, Cervera de la Marenda, Cotlliure i Portvendres, que en feia de capital) i del d'Argelers (Argelers de la Marenda, Palau del Vidre i Sant Andreu de Sureda). Es troba dins els l\xc3\xadmits del Districte de Perpiny\xc3\xa0. La seu del cant\xc3\xb3 \xc3\xa9s a Argelers de la Marenda.\n_START_SECTION_\nPol\xc3\xadtica\n_START_PARAGRAPH_\nL'actual conseller general per aquest cant\xc3\xb3 \xc3\xa9s Michel Moly, del Partit Socialista, que va obtenir la vict\xc3\xb2ria en la segona volta de les darreres eleccions cantonals, celebrades el 28 de mar\xc3\xa7 del 2004. Michel Moly, alcalde de Cotlliure, va revalidar el seu esc\xc3\xb3 en la segona volta d'aquests comicis amb el 69,62% dels vots, derrotant la candidata de la dreta, Louise Vila (UMP), que en va obtenir el 30,38%._NEWLINE_El candidat del Bloc Catal\xc3\xa0, Jack Falcon, no va poder passar a la segona volta en aconseguir en la primera nom\xc3\xa9s 200 vots, \xc3\xa9s a dir, el 2,81% dels sufragis; va ser, doncs, el segon candidat menys votat, superant \xc3\xbanicament el candidat de l'extrema esquerra Stephane Goupil."